CELEX: 32017R0461
Language: ro
Date: 2017-03-16 00:00:00
Title: Regulamentul de punere în aplicare (UE) 2017/461 al Comisiei din 16 martie 2017 de stabilire a standardelor tehnice de punere în aplicare cu privire la procedurile, formularele și modelele standard pentru procesul de consultare dintre autoritățile competente relevante în cazul proiectelor de achiziționare de participații calificate la instituții de credit, prevăzut la articolul 24 din Directiva 2013/36/UE a Parlamentului European și a Consiliului (Text cu relevanță pentru SEE. )

17.3.2017   
            
            
               RO
            
            
               Jurnalul Oficial al Uniunii Europene
            
            
               L 72/57
            
         REGULAMENTUL DE PUNERE ÎN APLICARE (UE) 2017/461 AL COMISIEI
   din 16 martie 2017
   de stabilire a standardelor tehnice de punere în aplicare cu privire la procedurile, formularele și modelele standard pentru procesul de consultare dintre autoritățile competente relevante în cazul proiectelor de achiziționare de participații calificate la instituții de credit, prevăzut la articolul 24 din Directiva 2013/36/UE a Parlamentului European și a Consiliului
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2013/36/UE a Parlamentului European și a Consiliului din 26 iunie 2013 cu privire la accesul la activitatea instituțiilor de credit și supravegherea prudențială a instituțiilor de credit și a firmelor de investiții, de modificare a Directivei 2002/87/CE și de abrogare a Directivelor 2006/48/CE și 2006/49/CE (1), în special articolul 22 alineatul (9),
   întrucât:
   
               (1)
            
            
               Este necesar să se stabilească proceduri, formulare și modele standard pentru a se asigura evaluarea corectă de către autoritățile competente a notificării proiectelor de achiziționare directă sau indirectă ori de majorare a participațiilor calificate la instituții de credit în cazul cărora potențialul achizitor este entitate supravegheată într-un alt stat membru sau sector, societate-mamă a unei entități supravegheate astfel ori persoană fizică sau juridică care controlează o entitate supravegheată astfel. În aceste cazuri, autoritățile competente relevante ar trebui să se consulte și să își transmită reciproc informațiile solicitate sau alte informații esențiale.
            
         
               (2)
            
            
               În conformitate cu articolul 14 alineatul (2) din Directiva 2013/36/UE, procesul de consultare menționat la articolul 24 din directiva respectivă este aplicabil și în cazul evaluării acționarilor și membrilor unei instituții de credit în vederea acordării instituției respective a autorizației de începere a activității. Prin urmare, procedurile, formularele și modelele standard ar trebui, de asemenea, să permită consultarea între autoritățile competente relevante atunci când evaluarea acționarilor sau a membrilor care dețin participații calificate este efectuată în cadrul evaluării cererilor de obținere a autorizației ale instituțiilor de credit.
            
         
               (3)
            
            
               Pentru a facilita cooperarea dintre autoritățile competente și pentru a asigura eficiența schimburilor de informații, autoritățile competente ar trebui să stabilească date de contact dedicate procesului de consultare prevăzut la articolul 24 din Directiva 2013/36/UE și să le publice pe site-urile proprii.
            
         
               (4)
            
            
               Ar trebui instituite proceduri de consultare care să includă prevederi clare referitoare la termene, pentru a se asigura cooperarea promptă și eficientă dintre autoritățile competente.
            
         
               (5)
            
            
               De asemenea, procedurile de consultare ar trebui să asigure faptul că autoritățile competente cooperează și acționează în vederea îmbunătățirii procesului de consultare prin menționarea, atunci când este cazul, a transmiterii de opinii privind calitatea și relevanța informațiilor primite.
            
         
               (6)
            
            
               Prezentul regulament se bazează pe proiectul de standarde tehnice de punere în aplicare transmis Comisiei de Autoritatea Bancară Europeană.
            
         
               (7)
            
            
               Autoritatea Bancară Europeană a organizat consultări publice cu privire la proiectul de standarde tehnice de punere în aplicare pe care se bazează prezentul regulament, a analizat potențialele costuri și beneficii aferente și a solicitat avizul Grupului părților interesate din domeniul bancar instituit în conformitate cu articolul 37 din Regulamentul (UE) nr. 1093/2010 al Parlamentului European și al Consiliului (2),
            
         ADOPTĂ PREZENTUL REGULAMENT:
   Articolul 1
   Obiectul
   Prezentul regulament stabilește procedurile, formularele și modelele standard pentru procesul de consultare menționat la articolul 24 din Directiva 2013/36/UE dintre:
   
               (a)
            
            
               autoritatea competentă a unei instituții de credit existente pentru care se propune achiziționarea sau majorarea unei participații calificate ori autoritatea care are responsabilitatea de a acorda unei instituții de credit autorizația de începere a activității (denumită în continuare „autoritate solicitantă”);
            
         
               (b)
            
            
               autoritatea competentă relevantă a potențialului achizitor, acționar sau membru, în cazul în care acesta se încadrează într-una din categoriile menționate la articolul 24 alineatul (1) literele (a), (b) și (c) din Directiva 2013/36/UE (denumită în continuare „autoritate solicitată”).
            
         Articolul 2
   Datele de contact stabilite
   În vederea derulării procesului de consultare prevăzut la articolul 24 din Directiva 2013/36/UE, autoritățile competente relevante stabilesc datele de contact, prin alocarea unei adrese unice a unui departament dedicat sau a unei adrese de e-mail, pentru transmiterea notificărilor privind consultarea și a altor informații în conformitate cu prezentul regulament și publică pe site-ul propriu datele respective.
   Articolul 3
   Notificarea privind consultarea
   (1)   Autoritatea solicitantă transmite o notificare privind consultarea autorității solicitate după primirea notificării menționate la articolul 22 alineatul (1) din Directiva 2013/36/UE, de îndată ce este posibil, dar în cel mult 10 zile lucrătoare de la începerea perioadei de evaluare prevăzute la articolul 22 alineatul (2) al doilea paragraf din directiva menționată.
   (2)   În cazul în care evaluarea prevăzută la articolul 23 alineatul (1) din Directiva 2013/36/UE se efectuează în cadrul evaluării unei cereri de autorizare a unei instituții de credit pentru începerea activității, autoritatea solicitantă transmite o notificare privind consultarea autorității solicitate, cât mai curând posibil după primirea cererii, dar în cel mult 10 zile lucrătoare după primirea informațiilor complete menționate la articolul 15 din Directiva 2013/36/UE.
   (3)   Autoritatea solicitantă transmite în scris notificările privind consultarea menționate la alineatele (1) și (2), prin poștă, fax sau mijloace electronice securizate la datele de contact stabilite de autoritatea solicitată.
   (4)   Autoritatea solicitantă transmite notificările privind consultarea menționate la alineatele (1) și (2) prin completarea modelului din anexa I și precizarea principalelor detalii ale participației propuse și ale informațiilor pe care le solicită celeilalte autorități în legătură cu aceasta.
   Articolul 4
   Confirmarea de primire a notificării privind consultarea
   Autoritatea solicitată transmite autorității solicitante o confirmare de primire a notificării privind consultarea menționate la articolul 3, în termen de două zile lucrătoare de la primirea acesteia.
   Articolul 5
   Răspunsul autorității solicitate
   (1)   Răspunsul scris la notificarea privind consultarea se transmite prin poștă, fax sau mijloace electronice securizate, utilizând modelul prevăzut în anexa II. Răspunsul este transmis la datele de contact stabilite de autoritatea solicitantă conform articolului 2, cu excepția cazului în care aceasta a menționat altfel.
   (2)   Autoritatea solicitată transmite autorității solicitante, cât mai curând posibil, dar în cel mult 20 de zile lucrătoare de la primirea notificării privind consultarea, următoarele:
   
               (a)
            
            
               toate informațiile relevante solicitate prin notificarea privind consultarea, inclusiv eventualele opinii sau rezerve referitoare la achiziția pe care potențialul achizitor o are în vedere;
            
         
               (b)
            
            
               toate informațiile esențiale, din proprie inițiativă.
            
         (3)   În cazul în care autoritatea solicitată nu este în măsură să respecte termenul prevăzut la alineatul (2), aceasta informează de îndată autoritatea solicitantă cu privire la motivele întemeiate care determină întârzierea și indică data estimată a răspunsului. Autoritatea solicitată transmite periodic opinii cu privire la progresele înregistrate, fie din proprie inițiativă, fie la cererea autorității solicitante.
   (4)   În cazurile de strictă necesitate justificate, în care autoritatea solicitată nu este în măsură să transmită toate informațiile solicitate în termenul menționat la alineatul (2), aceasta:
   
               (a)
            
            
               transmite informațiile disponibile, utilizând modelul prevăzut în anexa II, în termenul menționat la alineatul (2);
            
         
               (b)
            
            
               transmite celelalte informații de îndată ce devin disponibile, inclusiv în mod verbal, astfel încât să se asigure adoptarea rapidă a măsurilor necesare.
            
         (5)   În cazul în care informațiile solicitate sunt transmise verbal, conform alineatului (4) litera (b), acestea sunt confirmate ulterior în scris în modul prevăzut la alineatul (1), cu excepția cazului în care autoritățile implicate decid altfel.
   Articolul 6
   Procedurile privind consultarea
   (1)   Autoritatea solicitantă și cea solicitată comunică în ceea ce privește notificarea privind consultarea și răspunsul aferent utilizând mijlocul cel mai rapid dintre cele menționate la articolul 3 alineatul (3) și la articolul 5 alineatul (1), luând în considerare în mod adecvat aspectele legate de confidențialitate, timpul necesar pentru transmiterea corespondenței, volumul informațiilor care urmează a fi comunicate și accesul facil al autorității solicitante la acestea.
   (2)   Informațiile transmise de autoritatea solicitată sunt complete, exacte și actualizate, conform cunoștințelor de care dispune referitoare la acestea.
   (3)   După primirea notificării privind consultarea, autoritatea solicitată comunică prompt cu autoritatea solicitantă în cazul în care sunt necesare clarificări legate de informațiile solicitate.
   La rândul său, autoritatea solicitantă răspunde prompt în cazul în care autoritatea solicitată cere clarificări.
   (4)   În cazul în care informațiile solicitate sunt deținute de altă autoritate din statul membru al autorității solicitate, care însă nu este o autoritate competentă în sensul articolului 24 din Directiva 2013/36/UE, autoritatea solicitată depune toate eforturile pentru a obține informațiile respective cu promptitudine și pentru a le transmite autorității solicitante în conformitate cu articolul 5.
   În cazul în care informațiile solicitate sunt deținute de o autoritate din alt stat membru sau de o altă autoritate din același stat membru care este o autoritate competentă în sensul articolului 24 din Directiva 2013/36/UE, autoritatea solicitată informează prompt autoritatea solicitantă despre acest fapt.
   (5)   Autoritatea solicitată și cea solicitantă cooperează pentru a rezolva dificultățile care pot fi întâmpinate în a răspunde la notificare.
   (6)   Autoritatea solicitată și cea solicitantă își transmit reciproc opiniile cu privire la rezultatele evaluării pentru care se desfășoară procesul de consultare, și, dacă este cazul, cu privire la utilitatea informațiilor sau a altor forme de asistență primită și la problemele înregistrate la acordarea asistenței sau la transmiterea informațiilor respective.
   (7)   În cazul în care în cursul perioadei de evaluare noi informații sunt disponibile sau este necesar să se obțină informații suplimentare, autoritatea solicitantă și cea solicitată asigură efectuarea schimbului tuturor informațiilor esențiale și relevante. Modelele din anexele I și II pot fi folosite în acest scop, dacă este cazul.
   (8)   În cursul procesului de consultare, autoritățile competente utilizează o limbă oficială a unui stat membru al Uniunii care este o limbă utilizată frecvent pentru cooperarea internațională în domeniul supravegherii și publică limba sau limbile alese pe site-urile proprii. Autoritățile competente ale statelor membre care au o limbă oficială comună sau sunt de acord să utilizeze o limbă oficială a unui alt stat membru al Uniunii pot utiliza limba respectivă.
   Articolul 7
   Intrarea în vigoare
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 16 martie 2017.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 176, 27.6.2013, p. 338.
   
      (2)  Regulamentul (UE) nr. 1093/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea bancară europeană), de modificare a Deciziei nr. 716/2009/CE și de abrogare a Deciziei 2009/78/CE a Comisiei (JO L 331, 15.12.2010, p. 12).
   
      ANEXA I
      
         Model pentru notificarea privind consultarea
      
      
         
            [Articolul 3 din Regulamentul de punere în aplicare (UE) 2017/461 al Comisiei]
         
      
      Data: …
      DE LA:
      Statul membru:
      Autoritatea solicitantă:
      Adresă:
      (Detalii ale datelor de contact stabilite)
      Telefon:
      E-mail:
      Numărul de referință:
      PENTRU:
      Statul membru:
      Autoritatea solicitată:
      Adresă:
      (Detalii ale datelor de contact stabilite)
      Telefon:
      E-mail:
      Stimate domn/Stimată doamnă,
      În conformitate cu articolul 3 din Regulamentul de punere în aplicare (UE) 2017/461 al Comisiei (1) de stabilire a standardelor tehnice de punere în aplicare cu privire la procedurile, formularele și modelele standard pentru procesul de consultare dintre autoritățile competente relevante prevăzut la articolul 24 din Directiva 2013/36/UE, vă transmitem o notificare privind consultarea referitoare la aspectele prezentate în detaliu în cele ce urmează.
      Vă atragem atenția asupra faptului că procedura de evaluare se va încheia la data de [a se introduce data] (2). Prin urmare, v-am fi recunoscători dacă ne-ați putea transmite informațiile solicitate, orice alte informații esențiale și eventualele opinii sau rezerve pe care le puteți avea cu privire la participația propusă, în termen de 20 de zile lucrătoare de la primirea prezentei scrisori sau, dacă acest lucru nu este posibil, dacă ne-ați putea indica termenul la care estimați că veți putea acorda asistența solicitată.
      Prezenta notificare privind consultarea, răspunsul dumneavoastră și prelucrarea acestora fac obiectul Directivei 95/46/CE a Parlamentului European și a Consiliului (3).
      
         Informații privind participația propusă
      
      Identitatea potențialului/potențialilor achizitor/achizitori, acționar/acționari sau membru/membri:
      …
      …
      …
      
         [Pentru persoane fizice, vă rugăm să includeți date personale, inclusiv numele persoanei, data și locul nașterii, numărul personal de identificare (dacă este disponibil) și adresa. Pentru persoane juridice, vă rugăm să menționați denumirea înregistrată, adresa înregistrată a sediului central, adresa poștală (dacă este diferită) și numărul național de identificare (dacă este disponibil)]
      
      Numele entității/entităților reglementate relevante din statul membru al autorității solicitate și relația cu potențialul achizitor, acționar sau membru:
      …
      …
      …
      
         [În cazul în care potențialul achizitor, acționar sau membru este o entitate reglementată menționată la articolul 24 alineatul (1) litera (a) din Directiva 2013/36/UE, denumirea potențialului achizitor, acționar sau membru este suficientă. În cazul în care potențialul achizitor, acționar sau membru aparține uneia dintre categoriile definite la articolul 24 alineatul (1) litera (b) sau (c) din Directiva 2013/36/UE, este necesar, de asemenea, să se explice relația dintre potențialul achizitor, acționar sau membru și entitatea reglementată relevantă stabilită în statul membru al autorității solicitate.]
      
      Identitatea societății sau a instituției vizate, pentru care se solicită autorizația:
      …
      …
      …
      
         [Vă rugăm să menționați denumirea înregistrată, adresa înregistrată a sediului central, adresa poștală (dacă este diferită) și numărul național de identificare (dacă este disponibil)]
      
      Ponderea participației prezente și a celei avute în vedere, directe sau indirecte, a potențialului achizitor, acționar sau membru în societatea sau instituția vizată, pentru care se solicită autorizația:
      …
      …
      …
      
         [Vă rugăm să introduceți informații despre acțiunile deținute sau avute în vedere pentru achiziționare de către potențialul achizitor, acționar sau membru în societatea sau instituția vizată, pentru care se solicită autorizația (înainte de și după concretizarea proiectului de achiziție, dacă este relevant), inclusiv (i) numărul și tipul acțiunilor, ordinare sau de alt tip, deținute în societate sau avute în vedere pentru achiziționare de către potențialul achizitor, acționar sau membru (înainte de și după concretizarea proiectului de achiziție, dacă este relevant) și valoarea nominală a acțiunilor respective, (ii) ponderea în capitalului total al societății a acțiunilor deținute sau avute în vedere pentru achiziționare de către potențialul achizitor, acționar sau membru (înainte de și după concretizarea proiectului de achiziție, dacă este relevant) și (iii) ponderea drepturilor de vot aferente acțiunilor deținute sau avute în vedere pentru achiziționare de către potențialul achizitor, acționar sau membru în drepturile de vot totale ale societății (înainte de și după concretizarea proiectului de achiziție, dacă este relevant), dacă aceasta este diferită de ponderea acțiunilor respective în capitalul total al societății. În cazul achizițiilor indirecte, aceste informații sunt comunicate mutatis mutandis.]
      
      Informații privind alte autorități implicate:
      …
      …
      …
      
         [Se precizează dacă autoritatea solicitantă a contactat sau va contacta altă autoritate din statul membru al autorității solicitate cu privire la subiectul solicitării sau altă autoritate despre care autoritatea solicitantă deține informații că este interesată în mod activ de subiectul respectiv]
      
      [Informații suplimentare transmise de autoritatea solicitantă (dacă este cazul):
      …
      …
      …
      …]
      
         Tipul de asistență solicitată
      
      Informațiile specifice solicitate:
      …
      …
      …
      …
      
         [Vă rugăm să descrieți în detaliu informațiile specifice solicitate, inclusiv documentele relevante solicitate. Informațiile respective se referă la:
      
      
                  —
               
               
                  
                     în cazul în care sunt disponibile, rezultatele celei mai recente evaluări a caracterului adecvat (din punct de vedere al competenței profesionale și al probității morale) al potențialului achizitor, acționar sau membru ori al persoanelor semnificative din cadrul entității reglementate relevante;
                  
               
            
                  —
               
               
                  
                     în cazul în care sunt disponibile, rezultatele celei mai recente evaluări a stabilității financiare a potențialului achizitor, acționar sau membru sau a entității reglementate relevante, inclusiv raportul public sau de audit extern aferent;
                  
               
            
                  —
               
               
                  
                     în cazul în care sunt disponibile, rezultatele celei mai recente evaluări efectuate de autoritatea solicitată cu privire la calitatea structurii conducerii potențialului achizitor, acționar sau membru sau a entității reglementate relevante și a procedurilor administrative, a procedurilor contabile, a sistemului de control intern, a guvernanței corporative, a structurii grupului etc.;
                  
               
            
                  —
               
               
                  
                     faptul că există sau nu motive întemeiate de a se considera că s-a efectuat sau se efectuează o operațiune de spălare de bani sau de finanțare a terorismului prin intermediul proiectului de achiziție sau a participației propuse sau că au existat sau există tentative în acest sens
                  
               
            
         și alte informații specifice pe care le are în vedere autoritatea solicitantă.]
      
      
         Cu stimă,
         
            [semnătura]
         
      
      
         (1)  Regulamentul de punere în aplicare (UE) 2017/461 al Comisiei din 16 martie 2017 de stabilire a standardelor tehnice de punere în aplicare cu privire la procedurile, formularele și modelele standard pentru procesul de consultare dintre autoritățile competente relevante prevăzut la articolul 24 din Directiva 2013/36/UE a Parlamentului European și a Consiliului (JO L 72, 17.3.2017, p. 57).
      
         (2)  În conformitate cu articolul 22 alineatul (2) al doilea paragraf din Directiva 2013/36/UE sau, după caz, cu articolul 15 din directiva respectivă.
      
         (3)  Directiva 95/46/CE a Parlamentului European și a Consiliului din 24 octombrie 1995 privind protecția persoanelor fizice în ceea ce privește prelucrarea datelor cu caracter personal și libera circulație a acestor date (JO L 281, 23.11.1995, p. 31).
   
   
      ANEXA II
      
         Model pentru răspunsul autorității solicitate
      
      
         
            [Articolul 5 din Regulamentul de punere în aplicare (UE) 2017/461 al Comisiei]
         
      
      Data: …
      
         Informații generale
      
      DE LA:
      Statul membru:
      Autoritatea solicitată:
      Adresă:
      (Detalii ale datelor de contact stabilite)
      Telefon:
      E-mail:
      Numărul de referință al autorității solicitate:
      PENTRU:
      Statul membru:
      Autoritatea solicitantă:
      Adresă:
      (Detalii ale datelor de contact stabilite)
      Telefon:
      E-mail:
      Numărul de referință al autorității solicitante:
      Stimate domn/Stimată doamnă,
      În conformitate cu articolul 5 din Regulamentul de punere în aplicare (UE) 2017/461 al Comisiei (1), am prelucrat notificarea dumneavoastră privind consultarea din data de [zz.ll.aaaa], cu numărul de referință menționat mai sus.
      Acest răspuns face obiectul Directivei 95/46/CE a Parlamentului European și a Consiliului (2).
      Dacă este cazul, vă rugăm să explicați rezervele pe care le aveți privind informațiile exacte care au fost solicitate sau privind alte aspecte ale prezentei evaluări:
      …
      …
      …
      Vă rugăm să indicați informațiile solicitate aici sau să faceți trimiteri la anexele relevante care conțin informațiile respective:
      …
      …
      …
      Dacă există și alte informații esențiale sau alte informații pe care autoritatea solicitată dorește să le transmită, vă rugăm fie să menționați aici informațiile respective, fie să explicați modul în care acestea vor fi transmise sau să faceți trimitere la anexele relevante în care sunt cuprinse:
      …
      …
      …
      
         [Vă rugăm să indicați și alte informații esențiale, cum ar fi structura grupului sau cea mai recentă evaluare a stabilității financiare a potențialului achizitor sau a entității reglementate relevante.]
      
      În cazul în care există opinii sau rezerve referitoare la proiectul de achiziție, vă rugăm să le menționați aici:
      …
      …
      …
      În cazul în care unele dintre informațiile solicitate nu au fost disponibile în timpul elaborării prezentului răspuns și perioada de așteptare necesară pentru obținerea acestora ar fi determinat netransmiterea răspunsului în termenul solicitat, vă rugăm să menționați aici informațiile respective și data la care estimați că le puteți transmite:
      …
      …
      …
      
         Cu stimă,
         
            [semnătura]
         
      
      
         (1)  Regulamentul de punere în aplicare (UE) 2017/461 al Comisiei din 16 martie 2017 de stabilire a standardelor tehnice de punere în aplicare cu privire la procedurile, formularele și modelele standard pentru procesul de consultare dintre autoritățile competente relevante prevăzut la articolul 24 din Directiva 2013/36/UE a Parlamentului European și a Consiliului (JO L 72, 17.3.2017, p. 57).
      
         (2)  Directiva 95/46/CE a Parlamentului European și a Consiliului din 24 octombrie 1995 privind protecția persoanelor fizice în ceea ce privește prelucrarea datelor cu caracter personal și libera circulație a acestor date (JO L 281, 23.11.1995, p. 31).